**Beszámoló az edzői testület 2018. II. félévben végzett tevékenységéről, javaslat a testület 2019. évi teendőire**

2018. II. félévben végzett tevékenység:

A 2018-as évben az edzői testület vezetésével teljes mértékben én foglalkoztam. Úgy gondolom, hogy ez az Utánpótlás Edzői Program egy nagyon jó lehetőség arra, hogy a legkiemelkedőbb edzőinket támogassuk az elvégzett edzői munkájukért cserében. A programmal kapcsolatos edzői teendők legnagyobb részben rendben mentek, azonban sok edzőnél problémát okozott a határidők betartása, amire külön figyelmet kellett fordítani.

Mivel egyre több nyílt nap, rendezvény és egyéb sportág népszerűsítő esemény kerül megrendezésre a szövetség által, így egyre több instruktorra, valamint edzőre is van szükségünk. Ez egyértelműen meglátszott azon is, hogy a testületben megjelölt edzők pusztán fele az, aki képes, vagy akar jelentkezni egy-egy ilyen rendezvényre instruktornak. Ezen az arányon mindenképp változtatni kell a jövőre nézve.

A 2018-as évben 2 workshopot szervezett az edzői testület. Ezen eseményeken az újonnan a szövetség által beszerzésre került eszközöket mutattam be azon edzőknek és instruktoroknak, akiket érdekeltek a változások, illetve az innovatív eszközök. Mind a jégen, mind pedig elméletben megismerkedhettek az edzők a hasznos technikai fejlesztésekkel. Emellett a már 2017-ben kidolgozott kanadai oktató programot is elkezdték alkalmazni az edzőink, több olyan fiatal is van már a curling pályán, aki e szerint a program szerint halad az edzők irányításával.

Összességében a 2018-as évre nézve az edzői testület úgy gondolom mindenképp jó irányba fejlődött, azonban még vannak olyan hiányosságok, amiken 2019-ben dolgoznunk kell, hogy a működés tökéletes és problémamentes legyen.

2019. évi teendők:

Úgy gondolom továbbra is fontos, - hogyha mód van rá - hogy az UEP programot tovább vigyük, azonban az általam elkészített módosításokat mindenképp betartva kell menedzselni, hogy az edzők tényleg megérdemelten jussanak hozzá a támogatáshoz. Ezen változtatások szükségesek ahhoz, hogy a későbbiekben csak azon edzők kaphassanak pénzbeli juttatást a munkájukért, akik legalább annyi időt fektetnek az edzői feladatokra, mint amennyi az elvárás a részünkről.

2019-ben is kell egy tavaszi illetve egy őszi workshopot szervezni az edzők és oktatók számára, hogy az eddigi tapasztalatokat meg tudjuk osztani egymással, valamint a bármilyen egyéb felmerült kérdésekre választ adjunk egymásnak.

Ezen kívül fontosnak tartom azt is, hogy minél több legyen az instruktor is, akik egy-egy rendezényen szintén részt tudnak venni. Így javaslom a 2019-es évben egy instruktor képzés megszervezését. Ugyan évről évre egyre több mind az edzők, mind az oktatók száma, a folytonos növelésre a rendezvények számának növekedésével arányosan szükség van.